b'\n_START_ARTICLE_\n\xc5\xa0upiluliuma I.\n_START_SECTION_\nMladost\n_START_PARAGRAPH_\n\xc5\xa0upiluliuma je bil sin hetitskega kralja Tudhalije II. in kraljice Taduhepe. Svojo kariero je za\xc4\x8del kot general Tudhalije II. s sede\xc5\xbeem v Smuhi. V tej vlogi je porazil konfederacijo Hajasa-Azi v armenskem vi\xc5\xa1avju in Kaske. Oba nasprotnika sta se zatem zdru\xc5\xbeila okoli karizmati\xc4\x8dnih voditeljev in se mu uprla. \xc5\xa0upiluliuma in Tudhalija sta njihov upor zatrla do te mere, da sta lahko hetitski dvor preselila nazaj v prestolnico Hatu\xc5\xa1o. _NEWLINE_Ko je Tudhalija II. umrl, je kraljevski prestol nasledil Tudhalija III. Kmalu zatem ga je mlaj\xc5\xa1i brat \xc5\xa0upiluliuma odstavil in sam prevzel oblast v dr\xc5\xbeavi. Nekaj hetitskih sve\xc4\x8denikov je kasneje o tem poro\xc4\x8dalo \xc5\xa0upiluliumovemu sinu Mur\xc5\xa1iliju II. kot o dogodku,  ki je bil izjemen zlo\xc4\x8din v celi dinastiji.\n_START_SECTION_\nVladanje\n_START_PARAGRAPH_\n\xc5\xa0upiluliuma je svojo sestro poro\xc4\x8dil s  hajasanskim kraljem Hukano, h\xc4\x8derko Muvati pa z Ma\xc5\xa1huliuvo iz arzavske dr\xc5\xbeave Mira. Sam se je poro\xc4\x8dil tudi z babilonsko princeso in ponovno osvojil arzavansko ozemlje vse do Hapale. Njegova najpomembnej\xc5\xa1a zmaga je bila zmaga proti Mitanskemu kraljestvu, ki se je skr\xc4\x8dilo na vazalno dr\xc5\xbeavo pod marionetnim kraljem in zetom \xc5\xa0attivazo. \xc5\xa0upiluliuma je bil tudi mojstrski  graditelj velikih kamnitih zgradb, okra\xc5\xa1enih s kamnitimi reliefi. Med njegovo vladavino se je razvil koncept svete narave hetitskih vladarjev. _NEWLINE_Po vojni z Mitanci je izkoristil nestabilno vladavino faraona Ehnatona in osvojil egip\xc4\x8dansko ozemlje v Siriji, kar je spodbudilo k uporu \xc5\xa1tevilne egip\xc4\x8danske vazale.  _NEWLINE_Njegov uspeh je spodbudil Dahamunzu, vdovo egip\xc4\x8danskega faraona Nibhuruyireja, ki se obi\xc4\x8dajno istoveti s Tutankamonom, lahko pa bi bil tudi Ehnaton, da ga je pisno zaprosila, naj ji po\xc5\xa1lje enega od svojih sinov, s katerim se bo poro\xc4\x8dila in bo vladal kot faraon, ker sama ni imela naslednika. Vdovo so egip\xc4\x8danski mogotci posku\xc5\xa1ali na silo poro\xc4\x8diti \xc2\xbbs slu\xc5\xbeabnikom\xc2\xab, domnevno generalom Horemhebom ali Ajem, vezirjem njenega pokojnega soproga. _NEWLINE_\xc5\xa0upiluliuma je v Egipt poslal ambasadorja, ki je ugotovil, da se stanje v dr\xc5\xbeavi  ujema z navedki iz pisma, zato se je odlo\xc4\x8dil izkoristiti prilo\xc5\xbenost. Na \xc5\xbealost je bil princ Zananza na poti v Egipt ubit in na\xc4\x8drti s poroko so se izjalovili. \xc5\xa0upiluliuma in faraon Aj sta si izmenjala nekaj vro\xc4\x8dih dopisov o okoli\xc5\xa1\xc4\x8dinah prin\xc4\x8deve smrti. _NEWLINE_Besni \xc5\xa0upiluliuma je dal svoji vojski proste roke proti egp\xc4\x8danskim vazalnim dr\xc5\xbeavam v Kanaanu in severni Siriji in osvojil veliko ozemlje. \xc5\xa0tevilni vojni ujetniki so bili oku\xc5\xbeeni s kugo, ki se je kasneje raz\xc5\xa1irila do sredi\xc5\xa1\xc4\x8da hetitske dr\xc5\xbeave. Za kugo sta umrla tudi \xc5\xa0upiluliuma I. in njegov naslednik Arnuvanda II.\n_START_SECTION_\nPrimarni viri\n_START_PARAGRAPH_\n\xc5\xa0upiluluimova dejanja, ki jih je po njegovi smrti zbral sin Mur\xc5\xa1ili, so pomemben primarni vir za kraljevo vladanje. Eno od \xc5\xa0upiluluimovih pisem,  naslovljeno na farona Ehnatona, se je ohranilo v    Amarnskih pismih (EA 41). \xc5\xa0upiluluima v njem izra\xc5\xbea upanje, da se bodo dobri odnosi med Egiptom in Hetijem pod Ehnatonovim o\xc4\x8detom Amenhotepom III. nadaljevali tudi med njegovo vladavino.\n_START_SECTION_\n\xc5\xa0upiluliuma v knji\xc5\xbeevnosti\n_START_PARAGRAPH_\n\xc5\xa0upiluliuma I.  je \xc5\xa1ir\xc5\xa1i publiki znan predvsem iz zgodovinskega romana finskega pisatelja Mike Waltarija s slovenskim naslovom Egip\xc4\x8dan Sinuhe. Hetitski kralj je v romanu prikazan kot zloben, neusmiljen osvajalec in tiranski vladar.  Raziskovalec Abe Brown meni, da je njegova podoba nerealna, \xc2\xbbker je bila Waltarijeva knjiga napisana med drugo svetovno vojno in je opis \xc5\xa0upiluliume  verjetno vsaj delno navdihnil Hitler s svojimi dejanji  in ne zgodovinska dejstva.\xc2\xab_NEWLINE_V biografskem romanu I, the Sun (Jaz, sonce) pisateljice  Janet Morris so po mnenju zgodovinarja O.M. Gurneya, avtorja zgodovine Hetitov,  \xc5\xa0upiluliuma in vsi drugi akterji zgodovinske osebe in da je avtorica upo\xc5\xa1tevala vse aspekte hetitske kulture. _NEWLINE_\xc5\xa0upiluliuma je oseba tudi v ve\xc4\x8d drugih manj pomembnih knji\xc5\xbenih in dramskih delih.'